Diari Oficial de la Generalitat Valenciana


Sumari del DOGV 9270, del 03-02-2022 (2022/482)

ACORD 92/2020, de 23 de juny, del Consell de Govern de la Universitat de València, pel qual s'aprova el Reglament del Registre Electrònic General de la Universitat de València.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   9270

Data del DOGV
:   03-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/482


Data del document
:   23-06-2020

Organisme emissor
:   Universitat de València

Tipus de document
:   Acord

Anàlisi jurídica

ACORD 92/2020, de 23 de juny, del Consell de Govern de la Universitat de València, pel qual s'aprova el Reglament del Registre Electrònic General de la Universitat de València. [2022/482]  
Exposició de motius  
Les Lleis 39/2015, del procediment administratiu comú de les administracions públiques i 40/2015, de règim jurídic del sector públic, configuren un nou escenari en què la tramitació electrònica no pot ser a hores d'ara una forma especial de gestió dels procediments, sinó que ha de constituir l'actuació normal de les administracions i organismes del sector públic en els seus múltiples vessants de gestió interna, de relació amb la ciutadania i de relació d'aquelles entre si.  
  
L'article 16 de la Llei 39/2015 estableix l'obligació de disposar d'un registre electrònic propi, interoperable i interconnectat, amb capacitat de gestionar documents electrònics. Aquest Registre Electrònic General ha de ser assistit al mateix temps per l'actual xarxa d'oficines en matèria de registres, que passen a anomenar-se oficines d'assistència en matèria de registres i que permeten a les persones interessades, si així ho desitgen, presentar les sol·licituds en paper, les quals es convertiran a format electrònic. En definitiva, es pretén aconseguir una tramitació àgil, clara i pròxima als ciutadans i ciutadanes, l'atenció presencial dels quals es convertirà en electrònica des d'eixe mateix moment, a fi d'aconseguir l'efectivitat del principi de simplificació administrativa entès com la reducció de les barreres i càrregues derivades de l'activitat burocràtica de les administracions.  
Aquest precepte, però, ha de ser interpretat en vista de la qualificació d'universitats públiques, en el mateix àmbit subjectiu de les esmentades lleis 39 i 40 de l'any 2015, com a ens integrants del sector públic institucional que no tenen la consideració formal d'administracions públiques i que, a més, se sotmeten, amb caràcter preferent, a la seua normativa específica, fonamentalment a les obligacions derivades de la prestació del servei públic de l'educació superior que estableix la Llei orgànica 6/2001, de 21 de desembre, d'universitats.  
L'adopció d'aquesta nova legislació requereix també un disseny d'aplicacions i procediments que siguen respectuosos amb la resta de normes implicades i, especialment, amb la Llei orgànica 3/2018, de 5 de desembre, de protecció de dades personals i garantia dels drets digitals, amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que respecta al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), i altra normativa aplicable.  
  
La Universitat de València ha integrat els serveis de registre electrònic i presencial en la plataforma SIR (Sistema d'Interconnexió de Registres) i ha de proporcionar a les oficines d'assistència en matèria de registres els mitjans necessaris per a la digitalització de documents, que permeten eliminar el trànsit de paper entre administracions, augmentar l'eficiència i suprimir els costos de manipulació i remissió del paper, gràcies a la generació de còpies autèntiques electròniques de la documentació presentada a les oficines de registre.  
A fi d'actualitzar el règim jurídic, regular un nou Registre Electrònic General plenament interoperable i interconnectat en l'àmbit de les funcions que realitza la Universitat per a la prestació del servei públic de l'educació superior, es proposa a l'aprovació del Consell de Govern la següent regulació del Registre Electrònic General de la Universitat de València.  
  
  
CAPÍTOL I  
Disposicions generals  
  
Article 1. Objecte  
Aquest reglament té per objecte la regulació dels requisits i condicions de funcionament del Registre Electrònic General de la Universitat de València.  
  
Article 2. Àmbit d'aplicació  
El Registre Electrònic General de la Universitat de València està habilitat per a anotar l'assentament de sol·licituds, escrits i comunicacions relatius als procediments i accions de la seua competència, presentats o rebuts en qualsevol òrgan, servei i unitat administrativa de la Universitat, i també per a anotar l'eixida de sol·licituds, escrits i comunicacions oficials expedits per aquests.  
  
  
Article 3. Subjectes obligats a relacionar-se amb la Universitat de València per mitjans electrònics  
Els subjectes que estan obligats a relacionar-se amb la Universitat de València a través de mitjans electrònics per dur a terme qualsevol tràmit d'un procediment administratiu són els que segueixen:  
a) Les persones jurídiques.  
b) Les entitats sense personalitat jurídica.  
c) Els que exerceixen una activitat professional per a la qual es requereix col·legiació obligatòria, per als tràmits i actuacions que realitzen amb la Universitat en exercici d'aquesta activitat professional. En tot cas, dins d'aquest col·lectiu s'entenen inclosos els notaris i els registradors de la propietat i mercantils.  
d) Els que representen una persona interessada que estiga obligada a relacionar-se electrònicament amb l'Administració.  
e) Els membres de la comunitat universitària.  
f) Les persones que posseeixen la condició d'interessades en procediments que puguen originar la seua incorporació com a membres de la comunitat universitària o que siguen causa de la seua anterior condició de membres de la comunitat universitària.  
g) Qualssevol altres persones físiques o jurídiques que la Universitat puga establir per a determinats procediments.  
  
  
CAPÍTOL II  
El Registre Electrònic General de la Universitat de València  
  
Article 4. Definició i objecte  
1. El Registre Electrònic General de la Universitat de València és el mitjà que aquesta universitat posa a la disposició de la ciutadania i d'altres entitats per a la recepció o remissió de sol·licituds, escrits i comunicacions relatius als procediments i accions de la seua competència, en els termes que estableix l'article 16 de la Llei 39/2015.  
2. El Registre Electrònic General de la Universitat de València garanteix la interoperabilitat amb altres administracions, segons la normativa vigent. Així mateix, garanteix la seua compatibilitat informàtica i d'interconnexió, i també la transmissió telemàtica dels assentaments registrals i dels documents presentats.  
3. L'òrgan responsable del Registre Electrònic General és la Secretaria General de la Universitat de València. Correspon a la persona titular d'aquesta Secretaria prendre les resolucions, instruccions i accions necessàries per al funcionament correcte del registre.  
4. El Registre Electrònic General és únic per a tota la Universitat de València. Tanmateix, mitjançant una resolució del rector o la rectora, o de la persona en qui delegue, a proposta de la persona titular de la Secretaria General, es pot autoritzar o regular la creació de registres electrònics específics quan així estiga justificada per raó de la matèria, del volum de documents a gestionar o per la concurrència d'altres raons que acrediten aquesta necessitat.  
5. La Universitat de València facilitarà l'accés al Registre Electrònic General a través de la seua seu electrònica i de la seua pàgina web principal. En la seu electrònica es trobarà la relació actualitzada dels tràmits, procediments i actuacions que es tramiten en aquesta universitat i els models normalitzats establerts.  
6. En tot moment, el funcionament del Registre Electrònic General complirà amb les garanties i mesures de seguretat previstes en la legislació en matèria de protecció de dades de caràcter personal.  
7. En tot cas, si els documents presentats per mitjans electrònics posseeixen defectes i/o errors, aquests seran assumits pel remitent, sense que la Universitat de València es faça responsable d'altres circumstàncies que les que siguen imputables al funcionament del registre electrònic.  
  
Article 5. Funcions  
Les funcions del Registre Electrònic General de la Universitat de València són les que segueixen:  
a) Recepció i registre d'entrada de sol·licituds, escrits i comunicacions adreçats als òrgans de la Universitat.  
b) Expedició dels rebuts acreditatius de la recepció de les sol·licituds, escrits i comunicacions presentats pels ciutadans i ciutadanes, que es crearan automàticament en el mateix sistema informàtic. Igualment, acreditarà la recepció dels documents adjunts a la sol·licitud en els tràmits i procediments en què la Universitat permeta l'aportació de documents.  
c) Remissió de les sol·licituds, escrits i comunicacions presentades als òrgans, serveis i unitats administratives de la Universitat on calga gestionar el tràmit o procediment.  
d) Remissió i registre d'eixida de sol·licituds, escrits i comunicacions oficials per part dels òrgans de la Universitat a les persones interessades, als òrgans, serveis i unitats administratives de la Universitat quan siga procedent i, si escau, a altres organismes o administracions públiques.  
e) Manteniment i conservació d'un arxiu electrònic dels registres d'entrades i eixides de sol·licituds, escrits i comunicacions electròniques corresponents a cada any natural, sense perjudici de les aplicacions informàtiques que li hagen de prestar subministrament.  
f) Qualssevol altres que li siguen atribuïdes legalment o reglamentàriament.  
  
Article 6. Presentació, data i hora oficials i còmput de terminis  
1. El Registre Electrònic General de la Universitat de València permet la presentació d'escrits, sol·licituds i comunicacions cada dia de l'any, durant les 24 hores del dia.  
2. El Registre Electrònic General es regeix per la data i l'hora oficial de la seu electrònica d'accés, que ha de comptar amb les mesures de seguretat necessàries per a garantir la seua integritat i figurar d'una manera accessible i visible.  
3. La presentació de sol·licituds, escrits i comunicacions realitzada en un dia inhàbil es considerarà que s'efectua a les 0 hores i un segon del primer dia hàbil següent, llevat que una norma permeta expressament la recepció en dia inhàbil, i s'acreditarà mitjançant el sistema de consignació electrònica de data i hora.  
Els documents es consideren presentats per l'ordre d'hora efectiva en què ho van ser el dia inhàbil. Els documents presentats en el dia inhàbil es reputaran anteriors, segons el mateix ordre, als que ho van ser el primer dia hàbil posterior.  
4. A l'efecte del còmput dels terminis previstos es tindrà en compte el que estableixen els articles 30 i 31 de la Llei 39/2015. En aquest sentit, l'inici del còmput dels terminis vindrà determinat per la data i l'hora de presentació.  
Els dies inhàbils són els dies assenyalats en el calendari publicat en la seu electrònica de la Universitat de València, sense que hi siga aplicable la previsió continguda en l'article 30.6 de la Llei 39/2015.  
5. La recepció de sol·licituds, escrits i comunicacions només es podrà interrompre pel temps imprescindible quan hi haja raons justificades per manteniment tècnic o operatiu, o de força major.  
La interrupció, en tot cas, s'haurà d'anunciar als usuaris del Registre Electrònic General i fer-la pública en la pàgina web principal de la Universitat de València i en la seu electrònica, amb la major antelació possible.  
En els supòsits d'interrupció del funcionament del Registre Electrònic General per raons de força major, l'usuari visualitzarà un missatge en què se li indicarà aquesta circumstància.  
6. En cas que hi haja una incidència tècnica que impossibilite el funcionament ordinari del sistema, i fins que es resolga el problema, la Universitat de València podrà concedir una ampliació dels terminis no vençuts, i haurà de publicar en la seu electrònica tant la incidència tècnica esdevinguda com l'ampliació concreta del termini no vençut.  
  
Article 7. Mitjans d'identificació i autenticació admesos pel Registre Electrònic General de la Universitat de València  
Els sistemes d'identificació i autenticació per mitjà de la signatura electrònica admesos pel Registre Electrònic General de la Universitat de València són els que segueixen:  
a) La signatura electrònica incorporada al document nacional d'identitat.  
b) Els sistemes de signatura avançada basats en certificats electrònics publicats en la Seu Electrònica de la Universitat de València.  
c) Altres sistemes de signatura electrònica, com la utilització de claus concertades en un registre previ com a usuari, publicats en la Seu Electrònica de la Universitat de València.  
  
Article 8. Oficines d'assistència en matèria de registres  
1. L'oficina general i les auxiliars d'assistència en matèria de registres de la Universitat de València, que substitueixen en la seua denominació el registre general i els registres auxiliars existents fins a l'entrada en vigor d'aquest reglament, desenvoluparan les funcions que la legislació en matèria de procediment administratiu els encomana, especialment les relatives a la digitalització de documents presentats presencialment per subjectes no obligats a relacionar-se amb la Universitat de València a través de mitjans electrònics, a l'expedició de còpies electròniques autèntiques que s'hagen d'incorporar a un expedient administratiu, i al lliurament dels corresponents documents de recepció en què s'acredite la data i l'hora de presentació de sol·licituds, comunicacions i escrits que presenten les persones interessades en aquestes oficines.  
  
2. La unitat administrativa responsable del Registre Electrònic General de la Universitat de València, anomenada oficina general d'assistència en matèria de registres, s'adscriu a la Secretaria General, que exercirà també la coordinació de les oficines auxiliars d'assistència en matèria de registres.  
3. La persona responsable de les oficines auxiliars d'assistència en matèria de registres serà l'administrador o administradora del centre o cap de la unitat administrativa corresponent.  
4. La creació o supressió d'una oficina auxiliar d'assistència en matèria de registres serà acordada pel rector o la rectora, a proposta de la persona titular de la Secretaria General. Les propostes podran ser a iniciativa pròpia de la secretària o el secretari general, o prèvia sol·licitud motivada per part del corresponent òrgan, servei o unitat de la Universitat de València.  
5. La Universitat mantindrà actualitzat, en la seu electrònica, un directori geogràfic que permeta a la persona interessada identificar les oficines d'assistència en matèria de registres més pròximes al seu domicili i els horaris de funcionament d'aquestes.  
  
Article 9. Recepció i eixida de documents a registrar  
1. L'oficina general i les auxiliars d'assistència en matèria de registres han d'acceptar les sol·licituds, escrits i comunicacions que es presenten o es reben, sempre que complisquen les condicions que s'estableixen en aquesta regulació, i rebutjar els que no les complisquen. En aquest sentit, no es tindran per presentats en el registre els documents i la informació, el règim especial dels quals establisca una altra forma de presentació diferent de la que es preveu en aquest reglament.  
2. Els documents rebuts a la Universitat de València, remesos des d'oficines de registre d'organismes aliens a aquesta i adherides a SIR, que no corresponguen a l'àmbit competencial de la Universitat de València, seran reexpedits, si és possible, a la destinació correcta, o seran retornats a l'oficina d'origen, amb indicació de la causa.  
3. Els documents rebuts a la Universitat mitjançant el servei de correu postal o missatgeria seran digitalitzats per incorporar-los a l'expedient electrònic, sense perjudici de la conservació de l'original en paper en la unitat de destinació.  
4. Els òrgans, serveis i unitats administratives de la Universitat hauran de gestionar amb diligència i responsabilitat, mitjançant la plataforma de tramitació electrònica corporativa de la Universitat de València, l'acceptació o el rebuig dels documents d'entrada que els siguen remesos per una oficina d'assistència en matèria de registres de la Universitat de València. No es podrà rebutjar en cap cas un document per no estar d'acord amb el contingut. El rebuig ha d'estar motivat, exclusivament, per raons de competència.  
5. Els documents que directament reben els òrgans, serveis i unitats administratives de la Universitat i, per la seua naturalesa, s'hagen de registrar, s'hauran d'enviar a l'oficina d'assistència en matèria de registres corresponent per a la seua digitalització i anotació en el llibre d'entrada.  
6. La Universitat realitzarà les funcions de registre d'eixida a través dels seus òrgans, serveis i unitats administratives mitjançant l'eina de tramitació electrònica corporativa que es desenvolupe a aquest efecte; per tant, la garantia i la certesa del fet registral passarà a ser compartida amb el Registre Electrònic General.  
  
Article 10. Condicions del remitent i del destinatari  
1. El remitent o destinatari de les sol·licituds, escrits i comunicacions a registrar ha d'estar suficientment identificat, amb indicació, almenys, del nom i cognoms o raó social, de l'adreça (postal o electrònica), i, si escau, del telèfon de contacte.  
2. Si el remitent és un particular o una persona jurídica aliena a la Universitat de València, el destinatari haurà de ser un òrgan, servei o unitat administrativa d'aquesta universitat.  
3. Excepcionalment, quan una norma o convocatòria pública establisca, d'una manera expressa i específica, la possibilitat de presentació en el Registre Electrònic General de la Universitat de València d'un escrit, sol·licitud o comunicació adreçat a un ens, entitat o organisme públic diferent de la Universitat de València perquè es tracta d'una matèria pròpia de l'àmbit universitari i està vinculada al servei públic de l'educació superior, s'admetrà aquesta presentació, que es podrà fer presencialment a les oficines d'assistència en matèria de registres.  
  
4. Si el remitent fora un òrgan, servei o unitat administrativa d'aquesta universitat, el destinatari podrà ser un particular (persona física o jurídica) o una altra administració pública. Si l'Administració Pública de destinació està connectada a la plataforma SIR, l'assentament d'eixida haurà de contenir el document en format exclusivament electrònic, llevat que hi haja raons funcionals o tècniques que ho desaconsellen.  
  
Article 11. Documents registrables  
1. Les sol·licituds, escrits i comunicacions que s'anoten en el Registre Electrònic General han de versar sobre els procediments i accions pròpies de la Universitat, amb les limitacions que figuren en aquesta regulació.  
2. Una vegada rebuda la documentació presentada s'hauran de fer les comprovacions oportunes sobre la seua integritat i autenticitat, i es podran eliminar els documents que suposen un risc per a la integritat i seguretat del sistema. En aquest cas, caldrà informar-ne el remitent del document, amb indicació dels motius del rebuig, i, sempre que siga possible, també caldrà informar-lo dels mitjans d'esmena d'aquestes deficiències.  
En cas d'utilitzar documents, formularis o models normalitzats, aquests podran ser rebutjats quan no s'emplenen els camps requerits com a obligatoris o quan incloguen incongruències o omissions que n'impedisquen el seu tractament.  
Es guardarà una còpia de la documentació annexa presentada i es podrà fer ús de la facultat prevista en l'apartat 3 de l'article 13.  
  
3. Atenent el contingut, no es registraran els documents següents:  
  
a) Els protocol·laris.  
b) Els que acompanyen com a annexos una sol·licitud, un escrit o una comunicació.  
c) Els de caràcter personal.  
d) Els que tinguen caràcter publicitari o de propaganda.  
4. Tampoc es registraran:  
a) Els paquets o objectes que s'adjunten al document de remissió d'aquests.  
b) Les comunicacions per fax o correu electrònic.  
c) Els escrits o comunicacions interns entre òrgans, serveis i unitats administratives de la Universitat o adreçats al seu personal, que no vagen a fer efecte en un procediment administratiu.  
  
  
Article 12. Característiques dels assentaments  
1. Les sol·licituds, escrits i comunicacions a registrar tindran el corresponent assentament en el llibre registral pertinent, d'entrada o d'eixida, que ha de contenir, com a mínim, les dades següents:  
a) Número de registre, que és un codi alfanumèric indicatiu del punt de registre i de l'ordre de presentació d'aquell en l'any natural, sense que puga existir més d'un document amb el mateix codi.  
b) L'epígraf expressiu de la seua naturalesa.  
c) La data i l'hora de la presentació en el registre, d'acord amb el que estableix l'article 6 d'aquest reglament.  
d) L'assumpte del document, que és un resum explicatiu del contingut.  
e) La identificació de la persona, l'òrgan, el servei, la unitat administrativa o l'organisme públic de procedència.  
f) La identificació de la persona, l'òrgan, el servei, la unitat administrativa o l'organisme públic a què s'adreça.  
g) La identificació de l'usuari que fa l'assentament.  
2. Els assentaments s'han d'anotar respectant l'ordre temporal de recepció o eixida dels documents, amb indicació de la data en què es produïsquen. Conclòs el tràmit de registre, els documents seran cursats sense dilació als destinataris i a les unitats administratives corresponents.  
  
Article 13. Aportació de documents annexos  
1. Les sol·licituds, escrits i comunicacions que es presenten en el Registre Electrònic General de la Universitat de València poden anar acompanyats de documents annexos. La presentació d'aquests documents en el Registre Electrònic General s'ha de fer utilitzant estàndards oberts o altres d'ús generalitzat per la ciutadania. La Universitat facilitarà informació en la seu electrònica sobre els formats compatibles i utilitzats per aquesta.  
2. Els documents annexos aportats en el Registre Electrònic General s'han d'ajustar al que s'estableix en l'Esquema Nacional d'Interoperabilitat, l'Esquema Nacional de Seguretat i les seues normes tècniques de desplegament, en l'àmbit de l'administració electrònica. En els casos en què la documentació aportada no complisca els estàndards de mida i format o els requisits de seguretat que determinen els esquemes nacionals d'interoperabilitat i de seguretat, es considerarà no presentada la documentació.  
3. En cas que s'adjunten documents que resulten il·legibles per qualsevol causa, o si no es presenta la documentació prescrita, l'òrgan, servei o unitat administrativa destinatària haurà de requerir la persona interessada perquè els esmene en el termini de deu dies hàbils i presente els documents preceptius.  
4. Els documents adjunts aportats presencialment hauran de ser digitalitzats, d'acord amb el que es preveu en l'Esquema Nacional d'Interoperabilitat en l'àmbit de l'administració electrònica, per l'oficina general o auxiliar d'assistència en matèria de registres on hagen sigut presentats per tal d'incorporar-los a l'expedient administratiu electrònic, i els originals es retornaran a la persona interessada, sense perjudici dels supòsits en què la norma determine la custòdia per la Universitat dels documents presentats o que resulte obligatòria la presentació d'objectes o de documents en un suport específic no susceptibles de digitalització.  
  
A aquest efecte, la persona titular de la Secretaria General dictarà una resolució per la qual es determinarà el límit màxim de l'extensió dels documents a digitalitzar i, si escau, altres requisits addicionals. Igualment, caldrà determinar el procediment mitjançant el qual es possibilitarà la presentació, amb les garanties degudes, dels documents que, per capacitat o extensió, no siga procedent digitalitzar.  
5. La Universitat de València no exigirà a les persones interessades la presentació de documents originals. Quan, amb caràcter excepcional i d'acord amb el que estableix la Llei 39/2015, se sol·licite a la persona interessada la presentació d'un document original i aquest estiga en format paper, la persona interessada haurà d'obtenir una còpia autèntica amb caràcter previ a la seua presentació electrònica, i l'expedició correspondrà a l'òrgan o unitat administrativa que va emetre el document original. La còpia electrònica resultant reflectirà expressament aquesta circumstància.  
Així mateix, excepcionalment, quan la rellevància del document en el procediment ho exigisca o hi haja dubtes derivats de la qualitat de la còpia d'un document presentat, l'òrgan, servei o unitat administrativa corresponent podrà sol·licitar d'una manera motivada l'acarament de les còpies aportades per la persona interessada, i requerir l'exhibició del document o de la informació original.  
6. La digitalització efectuada per un funcionari de l'oficina d'assistència en matèria de registres, de documents originals, o de còpies electròniques autèntiques en suport paper, presentades presencialment en una oficina d'assistència en matèria de registres, donarà com a resultat l'obtenció d'una còpia electrònica autèntica, sense efectes certificants.  
  
La digitalització efectuada per un funcionari de l'oficina d'assistència en matèria de registres, de documents en suport paper que siguen simples còpies, presentades presencialment en una oficina d'assistència en matèria de registres, donarà com a resultat una còpia electrònica.  
  
7. L'aportació de la documentació complementària que es realitze en el Registre Electrònic General en un moment posterior es podrà dur a terme mitjançant una nova presentació que haurà d'incloure, almenys, la referència al número o codi de registre individualitzat de l'escrit d'iniciació o la informació que permeta identificar-lo.  
8. La Universitat de València pot establir en qualsevol procediment la substitució de la presentació obligatòria de documents per una Declaració Responsable (o Comunicació Prèvia, quan escaiga) que efectue formalment el ciutadà o la ciutadana junt amb l'assumpció de responsabilitat sobre la veracitat del que s'exposa o adjunta, sense perjudici que la Universitat puga acordar-ne la verificació posteriorment.  
  
  
Article 14. Resguards acreditatius de la presentació de sol·licituds, escrits i comunicacions  
1. La recepció de les sol·licituds, escrits i comunicacions en el Registre Electrònic General es considerarà realitzada quan es mostre a la persona interessada, en forma de resposta automàtica, un rebut acreditatiu de la presentació, consistent en una còpia autenticada del document de què es tracte, en què s'indicarà si la sol·licitud ha sigut registrada correctament, la data i l'hora de presentació i el número d'entrada de registre, juntament amb un codi segur de verificació (CSV) Per a la validació del document, i s'acreditarà, així mateix, la recepció dels documents annexos que, si és el cas, els acompanyen, de manera que quede garantida la integritat i el no rebuig d'aquests.  
2. Quan el document s'haja registrat però, per raons tècniques, la persona interessada no puga obtenir el justificant de presentació o resguard acreditatiu, el podrà obtenir en qualsevol moment amb el número corresponent a la seua sol·licitud.  
3. Si la persona interessada rep un missatge d'error o de deficiència de la transmissió, això significarà que el Registre Electrònic General no ha rebut la sol·licitud, l'escrit o la comunicació, per tant la persona interessada haurà de presentar-los en un altre moment o amb altres mitjans, si és el cas.  
  
  
CAPÍTOL III  
Règim supletori  
  
Article 15. Règim supletori  
En tot allò que no es preveu en aquest reglament s'aplicarà el que disposen el Reglament d'administració electrònica de la Universitat de València i la legislació relativa a procediments administratius i administració electrònica.  
  
  
DISPOSICIONS ADDICIONALS  
  
Primera. Desplegament d'aquest reglament  
Es faculta la persona titular de la Secretaria General per adoptar les resolucions, circulars o instruccions necessàries per a aplicar, desplegar i interpretar les previsions d'aquest reglament.  
  
Segona. Convenis amb altres administracions públiques  
La Universitat de València, de manera singular o en coordinació amb altres universitats públiques, podrà promoure la subscripció de convenis de col·laboració amb altres administracions públiques per a l'admissió i intercomunicació d'escrits, sol·licituds i comunicacions de naturalesa universitària que es presenten en qualsevol dels registres respectius.  
Tercera. Sistema d'Interconnexió de Registres  
La Universitat de València està integrada en la plataforma SIR (Sistema d'Interconnexió de Registres). SIR és una infraestructura tecnològica que interconnecta les oficines d'assistència en matèria de registres amb oficines de la resta de les administracions adherides a la plataforma; permet la remissió de documents electrònics presentats originalment en paper pels ciutadans i ciutadanes, així com l'intercanvi d'assentaments registrals en forma de comunicacions electròniques segures entre les oficines d'assistència en matèria de registres i els organismes competents.  
  
  
DISPOSICIÓ TRANSITÒRIA   
  
Única. Règim transitori dels subjectes obligats a relacionar-se amb la Universitat de València per mitjans electrònics  
La previsió continguda en l'article 3.e, relativa a la consideració dels membres de la comunitat universitària com a subjectes obligats a relacionar-se amb la Universitat de València per mitjans electrònics, serà objecte d'implantació gradual, en atenció a la disponibilitat de mitjans i recursos materials i tècnics, mitjançant les corresponents instruccions que aprove la Secretaria General a aquest efecte.  
  
  
DISPOSICIÓ DEROGATÒRIA   
  
Única. Derogació normativa  
1. Queda expressament derogat el Reglament del Registre Electrònic de la Universitat de València aprovat pel Consell de Govern de 9 de juny de 2010 (ACGUV 100/2010).  
2. Així mateix, queden derogades totes les disposicions de rang igual o inferior que s'oposen al que s'estableix en aquesta normativa.  
3. Les referències que puguen incloure normes, instruccions o circulars vigents a les disposicions que es deroguen expressament s'han d'entendre efectuades a les disposicions d'aquest reglament que regulen la mateixa matèria que aquelles.  
  
  
DISPOSICIÓ FINAL   
  
Única. Entrada en vigor  
Aquest reglament entrarà en vigor l'endemà de la seua publicació en el Diari Oficial de la Generalitat Valenciana, sense perjudici del que estableix, pel que fa al registre electrònic, la disposició final setena de la Llei 39/2015.  
  
València, 23 de juny de 2020.- La rectora: María Vicenta Mestre Escrivá.